1.Zaštita i ostvarenje potencijala prirodne baštine Europe

Iako se u njoj nalaze neka od najgušće naseljenih područja na svijetu, Europa ima vrlo bogatu i raznoliku prirodnu baštinu. Direktivama o prirodi nastoji se osigurati zdrava priroda u Europskoj uniji pružanjem okvira za zaštitu vrsta i prirodnih staništa koje je važno očuvati. Direktivama se uspostavlja najveća koordinirana mreža zaštićenih područja velike biološke raznolikosti na svijetu, nazvana Natura 2000, koja obuhvaća 18 % kopnene i 6 % morske površine EU-a. Njima je zaštićeno oko 1500 životinjskih i biljnih vrsta te otprilike 200 vrsta rijetkih staništa unutar i izvan tih zaštićenih područja, a zaštita prirode povezana je s održivom upotrebom zemljišta i gospodarskom djelatnošću.

U okviru preuzetih obveza za bolju regulativu Komisija je 2014. pokrenula sveobuhvatnu evaluaciju direktiva o prirodi nazvanu „provjera prikladnosti”. Nakon što je preuzeo dužnost europskog povjerenika za okoliš, pomorstvo i ribarstvo, g. Vella dobio je od predsjednika Junckera zadatak da dovrši tu evaluaciju. U okviru tog postupka Komisija je uzela u obzir nedoumice građana i poduzeća koji ponekad imaju osjećaj da je europska pravila teško razumjeti, primjenjivati i provoditi.

Tom je provjerom prikladnosti utvrđeno da, kao dio šire politike EU-a u području biološke raznolikosti, direktive o prirodi služe svrsi, ali da će postizanje njihovih ciljeva i ostvarenje njihova punog potencijala ovisiti o znatnom poboljšanju njihove provedbe. Potrebno je poboljšati njihovu djelotvornost i učinkovitost te partnersku suradnju s različitim zajednicama dionika u državama članicama i diljem EU-a kako bi se ostvarili praktični rezultati na terenu.

Tek oko polovine vrsta ptica te još manji udio ostalih zaštićenih vrsta i staništa u EU-u danas se nalazi u dobrom stanju očuvanosti. Mreža Natura 2000 na kopnu je uglavnom uspostavljena, ali su još uvijek prisutni veliki nedostaci u morskom okolišu. Samo 50 % svih područja mreže Natura 2000 ima planove upravljanja s ciljevima i mjerama za očuvanje. Ključni čimbenici koji dovode do nedostataka u provedbi uključuju ograničene resurse, slabo provođenje, lošu integraciju ciljeva u pogledu okoliša u druga područja politika, nedostatno znanje i pristup podacima te lošu komunikaciju i slabo uključivanje dionika. Nadalje, oni koji provode direktive, posebno na regionalnoj i lokalnoj razini, ponekad nisu u dovoljnoj mjeri svjesni njihovih zahtjeva ili fleksibilnosti i prilika koje one nude. To može dovesti do napetosti između zaštite prirode i gospodarske djelatnosti.

Međutim, provjerom prikladnosti pokazalo se da primjena ciljane mjere u dovoljnom opsegu dovodi do poboljšanja u stanju vrsta ili staništa, a ponekad čak i do izuzetnih oporavaka. Nadalje, sve se više prepoznaje da se na našem prirodnom okolišu temelje različiti sektori gospodarstva, primjerice turizam. Očuvanje i održiva upotreba okoliša danas su važniji nego ikad prije. Takav pristup nudi brojne mogućnosti za privlačenje i poticanje ulaganja u zaštitu prirode.

Komisija je 7. prosinca 2016. održala orijentacijsku raspravu o rezultatima provjere prikladnosti i daljnjim koracima. Kao odgovor na nju odlučila je razviti konkretan akcijski plan za poboljšanje provedbe direktiva, njihovu usklađenost sa socioekonomskim ciljevima te suradnju s nacionalnim, regionalnim i lokalnim tijelima, dionicima te građanima. S obzirom na jaku teritorijalnu dimenziju direktiva i ključnu ulogu regionalnih i lokalnih tijela u njihovoj provedbi, Odbor regija usko je uključen u pripremu tog akcijskog plana te će imati bitnu ulogu u pogledu suradnje s regionalnim i lokalnim tijelima i njihova informiranja.

Cilj tog sveobuhvatnog akcijskog plana brzo je poboljšanje praktične provedbe direktiva o prirodi i ubrzavanje napretka prema ostvarenju cilja EU-a za 2020. da se zaustavi i preokrene trend gubitka biološke raznolikosti i usluga ekosustava, uključujući u odnosu na otpornost na klimatske promjene i njihovo ublažavanje. Ljudi koji žive u Europi i gospodarstvo također će imati koristi od toga. Posebno će Komisija i Odbor regija poduzeti mjere na razini EU-a, ali će države članice i dionici također trebati djelovati uz povećanu potporu i pomoć EU-a. Akcijskim planom nude se stvarne mogućnosti za uključivanje dionika i javnosti te za stvaranje partnerstava u svim područjima politika. Time će se postaviti čvrsti temelji za usklađivanje potreba prirode, ljudi i gospodarstva i njihovo povezivanje.

2.Sadržaj akcijskog plana

Akcijski plan obuhvaća četiri prioritetna područja s 15 konkretnih mjera. Većina mjera pokrenut će se 2017. kako bi Komisija mogla izvijestiti o njihovim rezultatima prije kraja svojega trenutačnog mandata 2019. U tablici u ovoj Komunikaciji nalazi se pregled mjera. Detaljni informativni članci koji sadržavaju dodatne podatke služe kao nadopuna tablici.

Prioritet A: poboljšanje smjernica i znanja te osiguravanje bolje usklađenosti sa širim socioekonomskim ciljevima

Različiti pristupi država članica u provedbi direktiva mogu dovesti do nepotrebnih sukoba i problema. Nefleksibilna primjena pravila o zaštiti vrsta, kašnjenja i neopravdano velika opterećenja u postupcima izdavanja odobrenja i dozvola te nedostatna osviještenost dionika mogu stvoriti nepotrebnu napetost između zaštite prirode i socioekonomskih djelatnosti. Akcijskim planom pružaju se praktična rješenja tih problema te se promiču pametniji sudionički pristupi kako bi se vlasnike zemljišta i korisnike potaknulo na potpunu uključenost. Komisija će poboljšati svoje smjernice i promicati bolje razumijevanje zakonodavstva na terenu kako bi se javnim tijelima omogućila njegova bolja primjena. Države članice morat će poboljšati znanje i pristup podacima koji su potrebni za provedbu direktiva. Komisija će podržati rad na poboljšanju prepoznavanja doprinosa zdravih ekosustava dobrobiti i gospodarskom razvoju (mjere 1. – 3.).

Mjere koje Komisija priprema za pojednostavnjenje praćenja i izvješćivanja u cjelokupnom zakonodavstvu EU-a o okolišu također će pomoći u poboljšanju učinkovitosti kao i djelotvornosti direktiva o prirodi.

Prioritet B: izgradnja političke odgovornosti i poboljšanje sukladnosti

Komisija će uže surađivati s državama članicama na olakšavanju i promicanju očuvanja i održive upotrebe prirode, iako su one u konačnici odgovorne za provedbu direktiva o prirodi na terenu. Zajedno moramo osigurati uspostavu potpuno usklađene i funkcionalne mreže Natura 2000 te zaštitu i, po potrebi, održivu upotrebu vrsta.